Usmernenie k zápisu detí do materskej školy na školský rok 2024/2025.

Zápis detí do materskej škôly sa realizuje v zmysle ust. § 59, §59a, § 59b zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

Do materskej školy sa dieťa prijíma na základe žiadosti zákonného zástupcu alebo zástupcu zariadenia, ktorú podáva riaditeľovi materskej školy (osobne, poštou, prostredníctvom elektronického podania doručeného do elektronickej schránky materskej školy spolu s potvrdením o zdravotnej spôsobilosti od všeobecného lekára pre deti a dorast; potvrdenie o zdravotnej spôsobilosti dieťaťa obsahuje aj údaj o povinnom očkovaní dieťaťa.

**Elektronické podávanie žiadostí**

je možné**od 01. mája 2024 do 31. mája 2024**prostredníctvom **elektronického formulára** umiestneného na www stránke školy. **Formulár bude prístupný od 1. do 31. mája 2024.**

Zákonný zástupca dieťaťa si môže žiadosť vyzdvihnúť v materskej škole alebo si ju stiahne z webovej stránky Základnej školy s materskou školou Radvanská 1, Banská Bystrica.

Na žiadosti o prijatie dieťaťa na predprimárne vzdelávanie sa vyžaduje podpis oboch zákonných zástupcov dieťaťa.

**Osobné podávanie žiadostí**

Zápis detí do materskej školy na školský rok 2024/2025 sa uskutoční dňa **2. mája 2024 v čase od 8,00 h do 16,00 h** v priestoroch materskej školy.

Prijímanie detí na predprimárne vzdelávanie je limitované kapacitnými možnosťami materskej školy.

Pre dieťa, ktoré dosiahne päť rokov veku do 31. augusta 2024 je predprimárne vzdelávanie povinné.

Povinné predprimárne vzdelávanie plní dieťa v materskej škole v obci, v ktorej má trvalý pobyt, teda v spádovej materskej škole, ak zákonný zástupca pre dieťa nevyberie inú materskú školu, do ktorej ho riaditeľ tejto materskej školy prijme, ak je dostatok kapacít. Spádová materská škola sa určuje pre deti, pre ktoré je predprimárne vzdelávanie povinné a následne pre deti, ktoré majú právo na prijatie na predprimárne vzdelávanie. Spádové materské školy sú určené VZN mesta Banská Bystrica č. 1/2024, ktorým sa mení a dopĺňa VZN č. 9/2021 o určení spádových materských škôl v zriaďovateľskej pôsobnosti Mesta Banská Bystrica.

O povolení osobitného spôsobu plnenia povinného predprimárneho vzdelávania (najčastejšie ide o vzdelávanie v školách mimo územia Slovenskej republiky alebo v škole zriadenej iným štátom na území SR) rozhoduje riaditeľ materskej školy na základe písomnej žiadosti zákonného zástupcu dieťaťa po jeho riadnom prijatí na predprimárne vzdelávanie do spádovej materskej školy alebo do inej materskej školy, ktorú pre svoje dieťa vybral zákonný zástupca.

Ak pôjde o vzdelávanie v školách mimo územia Slovenskej republiky, zákonný zástupca dieťaťa do 30 dní po príchode dieťaťa do krajiny pobytu predloží riaditeľovi spádovej materskej školy alebo do inej materskej školy, ktorú pre svoje dieťa vybral zákonný zástupca, doklad s uvedením názvu a adresy školy, ktorý potvrdzuje, že dieťa navštevuje príslušnú školu.

Nesplnenie povinnosti zákonného zástupcu prihlásiť dieťa na plnenie povinného predprimárneho vzdelávania, a tiež neospravedlnené vynechávanie predprimárneho vzdelávania sa podľa § 5 ods. 16 zákona č. 596/2003 Z. z., považuje za nedbanie o riadne plnenie povinného predprimárneho vzdelávania.